Document ID: 32011D0482

KOMISJONI OTSUS,
28. juuli 2011,
Euroopa Parlamendi ja nõukogu direktiivis 2007/23/EÜ (pürotehniliste toodete kohta) sätestatud olulisi ohutusnõudeid käsitleva standardi EN 15947 viidete avaldamise kohta
(teatavaks tehtud numbri K(2011) 5310 all)
(EMPs kohaldatav tekst)
(2011/482/EL)
EUROOPA KOMISJON
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. mai 2007. aasta direktiivi 2007/23/EÜ pürotehniliste toodete turule laskmise kohta, (1) eriti selle artiklit 8,
võttes arvesse tehnilistest standarditest ja eeskirjadest teatamise korda sätestava Euroopa Parlamendi ja nõukogu 22. juuni 1998. aasta direktiivi 98/34/EÜ (2) artikliga 5 loodud alalise komitee arvamust
ning arvestades järgmist:
(1)
20. septembril 2010 esitasid Rootsi asutused ametliku vastuväite standardi EN 15947 3., 4. ja 5. osa kohta, eelkõige seoses nõuetega ilutulestikupatareide ja -komplektide kohta.
(2)
Standardis EN 15947 käsitletakse ilutulestiku patareisid kui direktiivi 2007/23/EÜ oluliste ohutusnõuetega kooskõlas olevaid, kui need on paigutatud pehmesse pinnasesse või kinnitatud vaia külge nii, et nad püsivad toimimise ajal püsti.
(3)
Rootsi asutuste kohaselt ei rahulda standard EN 15947 olulisi ohutusnõudeid, mis on sätestatud direktiivi 2007/23/EÜ I lisa punktis 3. Ilutulestikupatareisid ja -komplekte kasutatakse tavaliselt kõva pinnase korral, nagu näiteks külmunud maapind, sillutatud, asfalteeritud või betoneeritud pinnas. Standardiga EN 15947 ei ole ette nähtud selliste ilutulestikupatareide ja -komplektide katsetamist kõval pinnasel. Seega on olemas oht, et sellised ilutulestikupatareid ja -komplektid ei püsi kõval pinnasel toimimise ajal püsti. Standard EN 15947 ei ole kooskõlas olulise ohutusnõudega, mis on sätestatud direktiivi 2007/23/EÜ I lisa punkti 3 alapunktis h kasutusjuhiste kohta. Ilutulestikku tehakse selle olemuse tõttu sageli hilisel õhtul või öösel, kui on halva nähtavuse tõttu raske kasutusjuhiseid lugeda
(4)
Rootsi väljendatud mure käsitlemisel Euroopa Standardikomitee raames nõudsid mitu liikmesriiki seoses oma kliimaoludega ning pürotehnika alaste riiklike eeskirjadega, et pinnasesse paigutatavad või vaia külge kinnitatavad ilutulestikupatareid ja -komplektid tuleks lisada standardisse EN 15947. Selle tulemusena lisati nimetatud standardisse ilutulestikupatareid ja -komplektid, mis tuleb paigutada maasse või kinnitada vaia külge, sest nad on kooskõlas direktiivis 2007/23/EÜ sätestatud oluliste ohutusnõuetega, kui neile on lisatud kasutusjuhend.
(5)
Komisjon on seisukohal, et liikmesriikides, kus ilutulestikku tehakse eelkõige avalikes kohtades, paigutatakse teatud ilutulestikupatareisid ja -komplekte tegelikkuses sageli kõvale pinnasele või kõvale pinnale, kuigi etiketil on nõue, et need tuleb kas kinnitada vaia külge või paigutada pehmesse pinnasesse. Sellistes liikmesriikides, kus ilutulestikku tehakse eelkõige eravaldustes, suurendab nõue kinnitada ilutulestikupatareid ja -komplektid vaia külge või paigutada pehmesse pinnasesse tegelikku ohutust. Seetõttu tuleks kasutajate ja kõrvalseisjate kaitseks kahjustuste eest üle vaadata vastavad standardi EN 15947 osad, et neis käsitletaks mitmesuguseid ilutulestikupatareisid ja -komplekte ja võetaks arvesse nende erinevusi. Tuleb eristada selliseid ilutulestikupatareisid ja -komplekte, mis on ette nähtud kõvale tasasele pinnale paigutamiseks ja mida saab sinna paigutada ning mida tuleb sel viisil ka katsetada, ning ilutulestikupatareisid ja -komplekte, mis tuleb paigutada pehmesse pinnasesse või kinnitada vaia külge ja mida tuleb sel viisil katsetada. Ilutulestikupatareid ja -komplektid, mis ei sobi ega ole ette nähtud kõvale tasasele pinnale paigutamiseks, pehmesse pinnasesse paigutamiseks ega vaia külge kinnitamiseks, tuleb liigitada täiendavasse, kolmandasse tüüpi.
(6)
Kuna standardi EN 15947 3., 4. ja 5. osa tuleb ilutulestikupatareide ja -komplektidega seoses üle vaadata, tuleb nende osade viited avaldada Euroopa Liidu Teatajas täiendava märkusega.
(7)
27. septembril 2010 esitasid Prantsuse asutused ametliku vastuväite standardi EN 15947 3., 4. ja 5. osa kohta seoses kukkumiskatse puudumisega ning kasutajate ja pealtvaatajate ohutute kauguste mittesätestamisega.
(8)
Pärast arutelu Euroopa Standardikomitee raames otsustati standardi mitte lisada Prantsusmaa taotletud kukkumise katset. Standardi EN 15947 kirjeldustes esitatud mehhaanilised tingimused kuulusid juba eelmisesse standardi seeriasse EN 14035 ning need on varem juba väga täpselt sätestatud. See katsemeetod hõlmab ohutusnõudeid seoses tundlikkusega tavalise prognoositava käitlemise ja transpordi suhtes, nagu sätestatud direktiivis 2007/23/EÜ.
(9)
Komisjon on seisukohal, et mehhaaniliste tingimuste katse, mida käsitletakse standardis EN 15947, hõlmab piisavas ulatuses ohutusnõudeid seoses tundlikkusega tavalise prognoositava käitumise ja transpordi suhtes, nagu sätestatud direktiivis 2007/23/EÜ.
(10)
Prantsusmaa väljendas muret, et standardi EN 15947 3. osas sätestatud kaugused ei kaitse pealtvaatajaid kõigil juhtudel, need kaitsevad vaid pürotehnilise toote käsitlejat. Kui näiteks pürotehniline toode süüdatakse kõrghoone lähedal, on oht kahjustada hooneid välispidiselt või tekitada kahjustusi inimestele, kes on rõdudel või terrassidel. Seetõttu on Prantsusmaa teinud ettepaneku määrata igale pürotehnilisele tootele ohutuskaugus, mis on seotud vastava toote suurima vertikaalse ulatusega.
(11)
Euroopa Standardikomitee väitlustes ohutuskauguste kohta ilmnes selgelt, et ühe kategooria piires peab kõikidel toodetel olema ühesugune ohutuskaugus. Sellest põhimõttest kõrvalekaldumine võib tuua kaasa suure ohu, sest kasutaja, kellel ei ole eriteadmisi, peab enne kasutamist seadistama ohutuskauguse.
(12)
Komisjon on seisukohal, et mitme erineva ohutuskauguse olemasolu ühe kategooria piires, eriti see, et ilma eriteadmisteta kasutaja ja pealtvaatajate ohutuskaugus on erinev, ajab kasutajaid segadusse. Seetõttu ei ole vaja selles suhtes standardi EN 15947 3., 4. ja 5. osa üle vaadata, kuna see juba on kooskõlas direktiivis 2007/23/EÜ sätestatud oluliste ohutusnõuetega,
ON VASTU VÕTNUD KÄESOLEVA OTSUSE:
Artikkel 1
Standardi EN 15947 3., 4. ja 5. osa viited tuleb avaldada Euroopa Liidu Teatajas.
Artikkel 2
1. Standardi EN 15947 3., 4. ja 5. osa viidete avaldamisega Euroopa Liidu Teatajas kaasneb järgmine lisamärkus:
„Kuni nimetatud standard ei ole läbi vaadatud ja uuesti avaldatud, käsitlevad liikmesriigid ilutulestikupatareisid ja -komplekte, mis vastavad standardile EN 15947, kui tooteid, mis vastavad Euroopa Parlamendi ja nõukogu direktiivi 2007/23/EÜ I lisas sätestatud olulistele ohutusnõuetele ainult sel juhul, kui neile on lisatud enne turule viimist selged etiketid, nagu kirjeldatud allpool.
Tasasele maale paigutatavatele ilutulestikupatareidele ja -komplektidele:
„Ilutulestikupatarei paigutada tasasele maapinnale” või „Ilutulestikukomplekt paigutada tasasele maapinnale”.
Pehmesse pinnasesse või materjali paigutatavatele ilutulestikupatareidele ja -komplektidele:
„Ilutulestikupatarei torgata püsti pehmesse pinnasesse või muusse mittepõlevasse pehmesse ainesse, nt liiva sisse” või „Ilutulestikukomplekt torgata püsti pehmesse pinnasesse või muusse mittepõlevasse pehmesse ainesse, nt liiva sisse”.
Vaia külge kinnitatavatele ilutulestikupatareidele ja -komplektidele:
„Ilutulestikupatarei kinnitada püstasendis kindlalt tugeva vaia külge”, „Veenduda, et ilutulestikupatarei ulatub üle vaia” või „Ilutulestikukomplekt kinnitada püstasendis kindlalt tugeva vaia külge”, „Veenduda, et ilutulestikukomplekt ulatub üle vaia”. Lisatud kasutusjuhendis tuleb piisavalt üksikasjalikult, täpselt ning eriteadmisteta kasutajatele arusaadavalt ja selgelt kirjeldada, kuidas ja milliste vahenditega peab ilutulestikupatarei ja -komplekti vaia külge kinnitama.
Muude ilutulestikupatareide ja -komplektide puhul: [märkida muud ohutusmeetmed, kui toode ei ole ette nähtud või sobilik tasasele pinnale, pehmesse pinnasesse või pehmesse ainesse paigutamiseks või vaia külge kinnitamiseks].”
2. Standardi EN 15947 ülevõtmist käsitleva riikliku standardi viitenumbri avaldamisel lisada artiklis 1 viidatud märkus.
Artikkel 3
Käesolev otsus on adresseeritud liikmesriikidele.
Brüssel, 28. juuli 2011

Labels: 7
3
1